**Coana Lene**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum să zic, că nu prea știu?!

Azi am vrut harnic să fiu;

Doar că mi-a ieșit în cale

O cucoană lată-n șale.

Dimineaț-am făcut ochi…

Să nu-mi fie de deochi!

Era cam pe la amiază

Și lucid, cu mintea trează,

Vrând, nevrând m-am apucat

Să mă scol și eu din pat.

Să merg în bucătărie

Să beau o cafea, se știe!

Că nu-i zi fără cafea,

Nici tutun fără lulea!

Ochii se lipeau de gene

Și-mi era așa o lene!

Aveam planuri fel de fel

Că sunt hărnicuț, de fel!

La stat nimeni nu mă-ntrece

Și-o să-mi beau cafeaua rece

Ca să nu fiu depășit

Și de treabă oropsit.

Dar pe-o vreme-așa ploioasă

Spuneți, cum să ies din casă?!

Mai bine mă-ntind ușor

Colea, la televizor.

Treab-oi face peste-o lună

Când o fi vremea mai bună!